stanford-oval/wikipedia huggingface dataset:
อำเภออุทุมพรพิสัย

| อำเภออุทุมพรพิสัย |
| --- | --- |
อำเภอ
การถอดเสียงอักษรโรมัน
 • อักษรโรมัน: Amphoe Uthumphon Phisai
คำขวัญ: แดนปราสาทหิน ถิ่นสะเดา ข้าวหอมดี บารมีหลวงปู่เครื่อง ลือเลื่องทับหลัง บ่อน้ำขลังศักดิ์สิทธิ์
แผนที่จังหวัดศรีสะเกษ เน้นอำเภออุทุมพรพิสัย
พิกัด: 15°6′42″N 104°8′24″E﻿ / ﻿15.11167°N 104.14000°E﻿ / 15.11167; 104.14000
ประเทศ:  ไทย
จังหวัด: ศรีสะเกษ
พื้นที่
 • ทั้งหมด: 407.9 ตร.กม. (157.5 ตร.ไมล์)
ประชากร (2564)
 • ทั้งหมด: 104,949 คน
 • ความหนาแน่น: 257.29 คน/ตร.กม. (666.4 คน/ตร.ไมล์)
รหัสไปรษณีย์ : 33120
รหัสภูมิศาสตร์: 3310
ที่ตั้งที่ว่าการ: ที่ว่าการอำเภออุทุมพรพิสัย หมู่ที่ 7 ตำบลกำแพง อำเภออุทุมพรพิสัย จังหวัดศรีสะเกษ 33120
 ส่วนหนึ่งของสารานุกรมประเทศไทย
อุทุมพรพิสัย (ในอดีตเขียน "อุทุมพรพิไสย") เป็นอำเภอหนึ่งของจังหวัดศรีสะเกษ
ที่ตั้งและอาณาเขต

อำเภออุทุมพรพิสัยตั้งอยู่ตอนบนของจังหวัด มีอาณาเขตติดต่อกับเขตการปกครองข้างเคียง ดังนี้
ทิศเหนือ ติดต่อกับอำเภอบึงบูรพ์ และอำเภอราษีไศล
ทิศตะวันออก ติดต่อกับอำเภอเมืองศรีสะเกษ
ทิศใต้ ติดต่อกับอำเภอวังหิน อำเภอปรางค์กู่ และอำเภอห้วยทับทัน
ทิศตะวันตก ติดต่อกับอำเภอห้วยทับทัน อำเภอเมืองจันทร์ และอำเภอโพธิ์ศรีสุวรรณ
การแบ่งเขตการปกครอง > การปกครองส่วนภูมิภาค

อำเภออุทุมพรพิสัยแบ่งเขตการปกครองย่อยออกเป็น 19 ตำบล 232 หมู่บ้าน ได้แก่
| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
| 1. | กำแพง | (Kamphaeng) | 9 หมู่บ้าน |  |  | 11. | รังแร้ง | (Rang Raeng) | 12 หมู่บ้าน |
| 2. | อี่หล่ำ | (I Lam) | 12 หมู่บ้าน |  |  | 12. | แต้ | (Tae) | 8 หมู่บ้าน |
| 3. | ก้านเหลือง | (Kan Lueang) | 20 หมู่บ้าน |  |  | 13. | แข้ | (Khae) | 9 หมู่บ้าน |
| 4. | ทุ่งไชย | (Thung Chai) | 9 หมู่บ้าน |  |  | 14. | โพธิ์ชัย | (Pho Chai) | 11 หมู่บ้าน |
| 5. | สำโรง | (Samrong) | 17 หมู่บ้าน |  |  | 15. | ปะอาว | (Pa Ao) | 14 หมู่บ้าน |
| 6. | แขม | (Khaem) | 12 หมู่บ้าน |  |  | 16. | หนองห้าง | (Nong Hang) | 17 หมู่บ้าน |
| 7. | หนองไฮ | (Nong Hai) | 12 หมู่บ้าน |  |  | 17. | สระกำแพงใหญ่ | (Sa Kamphaeng Yai) | 14 หมู่บ้าน |
| 8. | ขะยูง | (Khayung) | 13 หมู่บ้าน |  |  | 18. | โคกหล่าม | (Khok Lam) | 10 หมู่บ้าน |
| 9. | ตาเกษ | (Ta Ket) | 12 หมู่บ้าน |  |  | 19. | โคกจาน | (Khok Chan) | 10 หมู่บ้าน |
| 10. | หัวช้าง | (Hua Chang) | 11 หมู่บ้าน |  |  |  |  |  |  |
การแบ่งเขตการปกครอง > การปกครองส่วนท้องถิ่น

ท้องที่อำเภออุทุมพรพิสัยประกอบด้วยองค์กรปกครองส่วนท้องถิ่น 20 แห่ง ได้แก่
เทศบาลตำบลกำแพง  ครอบคลุมพื้นที่บางส่วนของตำบลกำแพง
เทศบาลตำบลสระกำแพงใหญ่  ครอบคลุมพื้นที่ตำบลสระกำแพงใหญ่ทั้งตำบล
เทศบาลตำบลโคกจาน  ครอบคลุมพื้นที่ตำบลโคกจานทั้งตำบล
เทศบาลตำบลอุทุมพรพิสัย  ครอบคลุมพื้นที่ตำบลกำแพง (นอกเขตเทศบาลตำบลกำแพง)
เทศบาลตำบลแต้  ครอบคลุมพื้นที่ตำบลแต้ทั้งตำบล
องค์การบริหารส่วนตำบลหนองไฮ  ครอบคลุมพื้นที่ตำบลหนองไฮทั้งตำบล
องค์การบริหารส่วนตำบลอี่หล่ำ  ครอบคลุมพื้นที่ตำบลอี่หล่ำทั้งตำบล
องค์การบริหารส่วนตำบลก้านเหลือง  ครอบคลุมพื้นที่ตำบลก้านเหลืองทั้งตำบล
องค์การบริหารส่วนตำบลทุ่งไชย  ครอบคลุมพื้นที่ตำบลทุ่งไชยทั้งตำบล
องค์การบริหารส่วนตำบลสำโรง  ครอบคลุมพื้นที่ตำบลสำโรงทั้งตำบล
องค์การบริหารส่วนตำบลแขม  ครอบคลุมพื้นที่ตำบลแขมทั้งตำบล
องค์การบริหารส่วนตำบลขะยูง  ครอบคลุมพื้นที่ตำบลขะยูงทั้งตำบล
องค์การบริหารส่วนตำบลตาเกษ  ครอบคลุมพื้นที่ตำบลตาเกษทั้งตำบล
องค์การบริหารส่วนตำบลหัวช้าง  ครอบคลุมพื้นที่ตำบลหัวช้างทั้งตำบล
องค์การบริหารส่วนตำบลรังแร้ง  ครอบคลุมพื้นที่ตำบลรังแร้งทั้งตำบล
องค์การบริหารส่วนตำบลแข้  ครอบคลุมพื้นที่ตำบลแข้ทั้งตำบล
องค์การบริหารส่วนตำบลโพธิ์ชัย  ครอบคลุมพื้นที่ตำบลโพธิ์ชัยทั้งตำบล
องค์การบริหารส่วนตำบลปะอาว  ครอบคลุมพื้นที่ตำบลปะอาวทั้งตำบล
องค์การบริหารส่วนตำบลหนองห้าง  ครอบคลุมพื้นที่ตำบลหนองห้างทั้งตำบล
องค์การบริหารส่วนตำบลโคกหล่าม  ครอบคลุมพื้นที่ตำบลโคกหล่ามทั้งตำบล
ประชากร > การสาธารณสุข

โรงพยาบาลขนาด 120 เตียง 1 แห่ง ซึ่งเป็นโรงพยาบาลชุมชนแม่ข่าย
สำนักงานสาธารณสุขอำเภอ 1 แห่ง
สถานีอนามัย 21 แห่ง
ประชากร > การศึกษา

มหาวิทยาลัยมหาจุฬาลงกรณ์ราชวิทยาลัย วิทยาลัยสงฆ์ศรีสะเกษ ห้องเรียนวัดสระกำแพงใหญ่
วิทยาลัยอาชีวศึกษาจุลมณีอุทุมพรพิสัย
โรงเรียนกำแพง
โรงเรียนพระปริยัติธรรมวัดสระกำแพงใหญ่
โรงเรียนวัดประชานิมิตโสภิตธรรมภาณ
โรงเรียนจตุรภูมิพิทยาคาร
โรงเรียนทุ่งสิมวิทยาคม
โรงเรียนประชาพัฒนศึกษา
โรงเรียนทุ่งไชยพิทยา รัชมังคลาภิเษก
โรงเรียนอนุบาลอุทุมพรพิสัย
โรงเรียนโคกหล่ามวิทยา
โรงเรียนบ้านขะยูง (ขะยูงศิลป์ศึกษา)
โรงเรียนบ้านแข้ (ฝ่ายมัธยม)
โรงเรียนอุทุมพรวิทยา
โรงเรียนเคียวนำ
โรงเรียนอนุบาลจอมจิต
โรงเรียนญาณวิเศษพรหมคุณวิทยา
โรงเรียนการกุศลศรีพฤเธศวร วัดสระกำแพงใหญ่
โรงเรียนธรรมรังษีวิทยา
โรงเรียนการกุศลวัดป่าศรีมงคลรัตนาราม
โรงเรียนเทพสถิตวิทยาคาร
การขนส่ง

การเดินทางจากตัวจังหวัดศรีสะเกษไปอำเภออุทุมพรพิสัยสามารถใช้เส้นทางหลวงแผ่นดินหมายเลข 226 (ศรีสะเกษ-อุทุมพรพิสัย) และเลี้ยวซ้ายเข้าทางหลวงแผ่นดินหมายเลข 226 (อุทุมพรพิสัย-ราษีไศล) มายังอำเภออุทุมพรพิสัย ระยะทางประมาณ 24 กิโลเมตร
การเดินทางจากกรุงเทพมหานครไปอำเภออุทุมพรพิสัย มีขบวนรถไฟสายตะวันออกเฉียงเหนือออกจากกรุงเทพทุกวัน โดยทุกขบวนหยุดรับ–ส่งผู้โดยสารที่สถานีรถไฟอุทุมพรพิสัย ระยะทางรถไฟจากสถานีกรุงเทพ 494.45 กิโลเมตร
การท่องเที่ยว > ปราสาทสระกำแพงใหญ่

บทความหลัก: ปราสาทวัดสระกำแพงใหญ่
ปราสาทหินวัดสระกำแพงใหญ่ ตั้งอยู่ที่วัดสระกำแพงใหญ่ ตำบลสระกำแพงใหญ่ อำเภออุทุมพรพิสัย ห่างจากตัวอำเภอมาทางทิศตะวันตก 2  กิโลเมตร
ความเป็นมาของปราสาทสระกำแพงใหญ่ยังไม่สามารถยืนยันได้แน่ชัดว่าสร้างขึ้นมาในสมัยใดหรือศักราชใด ถึงแม้จะพบจารึกที่โบราณสถานแห่งนี้ ข้อความในจารึกกล่าวถึงการซื้อที่ดินถวายแก่เจ้านายผู้ล่วงลับคือ "กมรเตงชคตศรีพฤทเธศวร" ไม่ได้กล่าวถึงการสร้าง โดย พ.ศ. 1585 ที่ปรากฏในจารึกไม่ใช่ปีที่สร้างปราสาท ระยะดังกล่าวในกัมพูชาเป็นสม้ยที่พระเจ้าสุริยวรมันที่ 1 ครองราชย์ แต่มิได้หมายถึงพระองค์เป็นผู้สร้าง จากการศึกษาลวดลายต่าง ๆ ทางด้านศิลปกรรมและสถาปัตยกรรม ปราสาทสระกำแพงใหญ่ น่าจะมีอายุอยู่ในศิลปะเขมรแบบคลังต่อบาปวน หรือประมาณกลางพุทธศตวรรษที่ 16 ถึงพุทธศตวรรษที่ 16 ตอนปลาย
ปราสาทสระกำแพงใหญ่เป็นศาสนสถานแบบเขมร ทั้งในด้านศิลปกรรมและสถาปัตยกรรม รวมทั้งความเชื่อในการนับถือศาสนา จากหลักฐานที่ปรากฏสันนิษฐานว่าเดิมเป็นศาสนสถานในศาสนาฮินดู โดยดูจากทับหลังที่สลักภาพบุคคลเล่าเรื่องราวต่างๆเกี่ยวข้องกับ ความเชื่อในศาสนาฮินดู ภายหลังเมื่อพระพุทธศาสนาเข้ามามีอิทธิพลในดินแดนแถบนี้จึงเปลี่ยนเป็นศาสนสถานของศาสนาพุทธ โดยได้ขุดพบพระพุทธรูปนาคปรกปางสมาธิ สูง 1.33 เมตร
ปราสาทสระกำแพงใหญ่สร้างขึ้นในศาสนาฮินดู และศาสนาพุทธแบบมหายานเพื่อเป็นที่ประดิษฐานเทวรูป จากการขุดแต่งบูรณะปราสาทแห่งนี้ของกรมศิลปากร เมื่อ พ.ศ. 2532 ได้ค้นพบปฏิมากรรมสำริดขนาดใหญ่เฉพาะองค์สูง 140 เซนติเมตร และรวมความสูงทั้งฐาน 180 เซนติเมตร ศาสตราจารย์หม่อมเจ้าสุภัทรดิศ ดิศสกุล ให้ความเห็นว่าเป็นรูปของนันทิเกศวรหรือนันทีศวร ลักษณะพิเศษ คือเป็นสำริดกะไหล่ทอง เดิมอาจจะตั้งอยู่หน้าปราสาทหลังกลางภายในมุขหน้าปราสาท เพราะโดยปกติจะประจำอยู่กับเทวาลัยของพระอิศวร ประติมากรรมชิ้นนี้เป็นศิลปะขอมแบบบาปวนตอนปลาย สำคัญมากนับเป็นประติมากรรมชิ้นเอกชิ้นหนึ่งที่พบในประเทศไทย ปัจจุบันจัดแสดงพิพิธภัณฑ์สถานแห่งชาติ พิมาย
สภาพทั่วไปของปราสาทสระกำแพงใหญ่ประกอบด้วยระเบียงคดรูปสี่เหลี่ยมผืนผ้าขนาดกว้าง 49 เมตร ยาว 67 เมตร ล้อมรอบกลุ่มปราสาทอิฐและบรรณาลัย รวมทั้งหมด 6 หลัง จากภาพถ่ายทางอากาศ ชี้ให้เห็นว่าปราสาทสระกำแพงใหญ่น่าจะมีชุมชนรายรอบอย่างหนาแน่น ทางทิศตะวันออกเฉียงใต้ห่างออกไปประมาณ 400 เมตร มีสระน้ำรูปสี่เหลี่ยมขนาดใหญ่ เรียกว่า "สระกำแพง" สันนิษฐานว่าน่าจะขุดขึ้นเมื่อครั้งสร้างปราสาท ส่วนทางทิศตะวันออกมีลำห้วยเล็ก ๆ ไหลผ่าน คือ ห้วยตาเหมา ซึ่งเป็นลำห้วยสาขาที่แยกออกมาจากห้วยสำราญ
การท่องเที่ยว > ปราสาทสระกำแพงน้อย

บทความหลัก: ปราสาทสระกำแพงน้อย
ปราสาทหินวัดสระกำแพงน้อย ตั้งอยู่ที่บ้านกลาง ตำบลขะยุง อำเภออุทุมพรพิสัย ห่างจากตัวจังหวัด 9 กิโลเมตร อยู่ด้านขวามือติดถนนบนเส้นทางสายศรีสะเกษ-อุทุมพรพิสัย ปราสาทหินสระกำแพงน้อยประกอบด้วยปรางค์และวิหาร ก่อด้วยศิลาแลง สันนิษฐานว่าปราสาทหินแห่งนี้เดิมเป็นศาสนสถานมาก่อน แล้วต่อมาในพุทธศตวรรษที่ 18 รัชสมัยของพระเจ้าชัยวรมันที่ 7 อาจมีการบูรณะหรือสร้างเพิ่มเติมขึ้นมาใหม่ สังเกตได้จากมีสถาปัตยกรรมแบบบายนอยู่ด้วย สิ่งก่อสร้างดังกล่าวเรียกกันในสมัยนั้นว่า "อโรคยศาล" หมายถึง สถานพยาบาลหรือสุขศาลาประจำชุมชน
การท่องเที่ยว > เทศกาลและงานประเพณี

งานงิ้ว จัดในช่วงฤดูหนาว บริเวณศาลเจ้าพ่อปู่ตาอุทุมพรพิสัยและบริเวณหลังสถานีรถไฟอุทุมพรพิสัย จังหวัดศรีสะเกษ ในช่วงเดือนพฤศจิกายน-ธันวาคมทุกปี
เทศกาลบุญเดือนสาม บูชาหลวงพ่อนาคปรก จัดที่วัดสระกำแพงใหญ่ อำเภออุทุมพรพิสัย จังหวัดศรีสะเกษ วันขึ้น 12-14 ค่ำ เดือน 3 ทุกปี
งานรำลึกปราสาทสระกำแพงใหญ่ ขึ้น 2 ค่ำ เดือน 5 แห่งวิศวะสงกรานต์ ณ ปราสาทสระกำแพงใหญ่ อำเภออุทุมพรพิสัย จังหวัดศรีสะเกษ จัดตรงกับวันขึ้น 1 - 2 ค่ำ เดือน 5 ทุกปี
ปราสาทวัดสระกำแพงใหญ่
ปราสาทสระกำแพงน้อย
ตัวช่วยอย่างง่ายจากความเป็นตัวแทน

ตัวช่วยอย่างง่ายจากความเป็นตัวแทน (representativeness heuristic) หรือ ฮิวริสติกโดยความเป็นตัวแทน เป็นฮิวริสติกคือทางลัดทางความคิดที่ใช้ตัดสินว่าสิ่งหนึ่งที่กำลังประสบ เหมือนกับต้นแบบที่เป็นตัวแทนของหมวดหรือประเภทหนึ่งๆ เท่าไร โดยถ้าเหมือนก็อาจจะจัดสิ่งที่ประสบเข้าในหมวดนั้น
ฮิวริสติกทำการโดยเปรียบเทียบสิ่งหนึ่งๆ กับต้นแบบของหมวดหรือประเภทที่มีอยู่ในใจอยู่แล้ว
เช่น ถ้าเราเห็นคนใส่เสื้อกาวน์สีขาว มีเครื่องฟังตรวจคือหูฟังหัวใจและปอด เราก็อาจคิดว่าคนนี้เป็นแพทย์ ทั้งๆ ที่ก็ยังอาจเป็นพยาบาล นักเรียนแพทย์ หรือคนใส่เสื้อผ้าของแพทย์ได้
ฮิวริสติกนี้เป็น "ทางลัดในการประเมินที่โดยทั่วไปช่วยให้เราไปถึงที่หมายได้อย่างรวดเร็ว แต่ก็มีราคาคือบางครั้งส่งเราไปผิดที่" 
เพราะการประเมินโดยวิธีนี้อาจจะทำให้เราละเลยอัตราพื้นฐาน (base rate) และ/หรือเกิดความเอนเอียงทางประชาน (cognitive bias) อื่นๆ
ฮิวริสติกโดยความเป็นตัวแทนเป็นหนึ่งในกลุ่มฮิวริสติก (คือกฎง่ายๆ ที่เราใช้เพื่อประเมินและตัดสินใจตามธรรมชาติ) ที่เสนอโดยนักจิตวิทยา แดเนียล คาฮ์นะมัน และอะมอส ทเวอร์สกี้ในต้นคริสต์ทศวรรษ 1970
ฮิวริสติกมีประโยชน์เพราะช่วยให้ตัดสินใจได้ง่ายขึ้นโดยไม่ต้องคิดหรือพิจารณามาก

คำว่า "ความเป็นตัวแทน" (representativeness) ในบทความนี้อาจหมายถึง
ความที่ต้นแบบหรือตัวอย่าง (prototype) เป็นตัวแทนของประเภท (category) นั้นๆ
ความสัมพันธ์ระหว่างตัวอย่างกับสิ่งที่เปรียบเทียบ (คือเหมือนกันแค่ไหน)
การใช้ฮิวริสติกนี้ อาจทำให้ประเมินความน่าจะเป็นผิดพลาดเพราะสิ่งที่เป็นตัวแทนดีกว่าคือเหมือนกันมากกว่า ไม่ได้หมายความว่ามันน่าจะเกิดขึ้นหรือมีมากกว่า 
มีการอธิบายฮิวริสติกนี้อย่างง่ายๆ ว่า เป็นการประเมินความคล้ายคลึงกันของวัตถุแล้วจัดแจงวัตถุนั้นโดยเทียบกับตัวอย่างของประเภท (category prototype) เช่นจัดประเภทของที่คล้ายคลึงกันเข้าด้วยกันหรือคิดว่าเหตุและผลควรจะคล้ายๆ กัน
เราใช้ฮิวริสติกนี้เพราะเป็นการคำนวณที่ง่าย 
แต่ปัญหาก็คือ เราเชื่อถือสมรรถภาพในการประเมินความน่าจะเป็นของเหตุการณ์โดยวิธีนี้มากเกินไป 
ซึ่งอาจก่อเหตุผลวิบัติโดยอัตราพื้นฐาน (base rate fallacy) และความเอนเอียงทางประชานประเภทอื่นๆ
ตัวกำหนดการใช้ฮิวริสติก

องค์ประกอบบางอย่างของการประเมินและการตัดสินใจ  จะทำให้โอกาสที่จะใช้ฮิวริสติกนี้มีมากขึ้น
ตัวกำหนดการใช้ฮิวริสติก > ความคล้ายคลึงกัน

เมื่อประเมินความเป็นตัวแทนของสิ่งเร้า/เหตุการณ์ใหม่  เรามักจะใส่ใจในระดับความคล้ายคลึงกันระหว่างสิ่งเร้า/เหตุการณ์ใหม่  กับรูปแบบตัวอย่าง/ขบวนการที่นำมาสู่การปรากฏของสิ่งเร้า/เหตุการณ์ 
แต่ก็มีความสำคัญว่าลักษณะที่ใช้เปรียบเทียบจะต้องเป็นสิ่งที่ชัด (salient) 
งานวิจัยปี ค.ศ. 2008 พบว่า  การมีตัวอย่างของประเภทที่ชัดแจ้งในความทรงจำ  จะมีผลต่อการประเมินความคล้ายคลึงกัน    คือสิ่งเร้า/เหตุการณ์ใหม่จะได้รับการประเมินว่า  "เป็นตัวแทน"  ถ้ามีความคล้ายคลึงกันในระดับสูงกับตัวอย่างของประเภท  และถ้าประสบบ่อย ๆ
งานวิจัยทางฮิวริสติกได้พบความคล้ายคลึงกันในรูปแบบต่าง ๆ  
เช่นในเรื่องความเชื่อทางการแพทย์  เรามักจะเชื่อว่าอาการของโรคควรที่จะเหมือนกับเหตุและวิธีการรักษาของโรค
ยกตัวอย่างเช่น  เชื่อกันมานานแล้วว่า  แผลในกระเพาะเกิดจากความเครียด  นี่เป็นความเชื่อที่อาศัยฮิวริสติกโดยความเป็นตัวแทน  เพราะว่าจริง ๆ แล้ว  แผลเกิดจากแบคทีเรีย 
อีกประการหนึ่ง  ในแนวคิดคล้าย ๆ กัน  ในการแพทย์ทางเลือกบางประเภท  จะมีการให้คนไข้ทานอวัยวะของสัตว์เพื่อรักษาโรคที่อวัยวะนั้นของตน
การใช้ฮิวริสติกนี้เห็นได้แม้ในความเชื่อที่ง่าย ๆ เช่น  ความเชื่อว่าการทานอาหารมัน  จะทำให้อ้วน 
แม้แต่แพทย์เองก็อาจจะเอนเอียงไปตามฮิวริสติกนี้ได้เมื่อประเมินความคล้ายคลึงกัน  เช่นในการวินิจฉัยเป็นต้น 
คือ  งานวิจัยพบว่า แพทย์รักษาใช้ฮิวริสติกนี้ในการทำการวินิจฉัย  โดยประเมินว่าคนไข้ที่กำลังวินิจฉัยเหมือนกับคนไข้รูปแบบตัวอย่างของโรคหนึ่ง ๆ มากแค่ไหน
ตัวกำหนดการใช้ฮิวริสติก > ความสุ่ม

รูปแบบที่ดูไม่ปกติ  และความเป็นตัวแทนในลำดับสั้น ๆ สามารถมีอิทธิพลต่อการประเมินความสุ่ม
คือ  มีการพิจารณาลำดับที่ไม่มีรูปแบบว่า  เป็นตัวแทนของกระบวนการสุ่ม  และดังนั้นเราจะประเมินผิด ๆ ว่า  ลำดับเช่นนั้นจึงมีโอกาสที่จะเกิดขึ้นมากกว่า
ยกตัวอย่างเช่น  สำหรับเหรียญสมดุลที่ออกผลเป็นหัว (ห) และก้อย (ก) การออกเป็นลำดับ กหกหกห จะไม่ได้รับพิจารณาว่าเป็นตัวแทนของการโยนเหรียญที่เป็นไปโดยสุ่ม เพราะว่าลำดับมีรูปแบบในระดับสูงเกินไป
ความเป็นตัวแทนแม้ในลำดับสั้น ๆ เป็นข้อสมมุติอย่างหนึ่งที่เรามีเพราะเราอาศัยกฎการมีตัวอย่างน้อย (law of small numbers) คือเราคิดว่าตัวอย่างจำนวนน้อยจะมีระดับความเป็นตัวแทนของทั้งกลุ่ม  เท่า ๆ กับเมื่อมีตัวอย่างมาก 
ตัวอย่างจำนวนน้อยที่ดูเหมือนว่าเป็นไปโดยสุ่มจะเพิ่มกำลังให้กับความเชื่อว่าตัวอย่างทั้งกลุ่มจะเป็นไปโดยสุ่ม  โดยมีเหตุจากข้อสมมุติเกี่ยวกับความเป็นตัวแทนในลำดับสั้น ๆ  
ในนัยตรงกันข้ามกัน  ตัวอย่างจำนวนน้อยที่ดูไม่เหมือนสุ่มจะลดกำลังความเชื่อนี้
เช่น  ถ้ามีการโยนเหรียญหลาย ๆ ครั้งและส่วนมากออกหัว  ข้อสมมุติเกี่ยวกับความเป็นตัวแทนในลำดับสั้น ๆ  จะทำให้เราเชื่อว่าเหรียญนี้มี้ความโน้มเอียงที่จะออกหัว
ผลงานคลาสสิกของคาฮ์นะมันและทเวอร์สกี้ > ทอม

ในงานวิจัยปี ค.ศ. 1973 คาฮ์นะมันและทเวอร์สกี้แบ่งผู้ร่วมการทดลองออกเป็น 3 กลุ่ม คือ
กลุ่มอัตราพื้นฐาน (Base-rate) มีการบอกผู้ร่วมการทดลองว่า "จงพิจารณานักศึกษาระดับบัณฑิตศึกษาปีแรกในสหรัฐอเมริกาในปัจจุบัน กรุณาเขียนค่าเปอร์เซ็นต์เดาที่ดีที่สุด ของนักศึกษาที่เข้ารับการศึกษาในสาขาวิชาเฉพาะทาง 9 สาขาดังต่อไปนี้" สาขาวิชาที่ให้ก็คือ (1) การบริหารธุรกิจ (2) วิทยาศาสตร์คอมพิวเตอร์ (3) วิศวกรรมศาสตร์ (4) มนุษยศาสตร์/ศึกษาศาสตร์ (5) นิติศาสตร์ (6) บรรณารักษศาสตร์ (7) แพทยศาสตร์ (8) วิทยาศาสตร์ และ (9) สังคมศาสตร์
กลุ่มเหมือน (Similarity) มีการบอกผู้ร่วมการทดลองลักษณะนิสัยของชายสมมุติคือ "ทอมเป็นคนฉลาดมาก แม้จะขาดความคิดสร้างสรรค์ เขาชอบความเป็นระเบียบและความชัดเจน และชอบระบบระเบียบที่ทุก ๆ อย่างมีการจัดไว้เป็นที่ สิ่งที่เขาเขียนมักจะจืดชืดและเขียนเหมือนหุ่นยนต์ แม้ว่าบางครั้งจะมีสีสันขึ้นมาบ้างโดยเล่นคำที่ใช้กันซ้ำ ๆ ซาก ๆ และโดยจินตนาการประเภทไซไฟ เขามีความมุ่งมั่นที่จะเป็นคนเก่งกาจ เขาดูเหมือนจะมีความเห็นใจผู้อื่นน้อย และไม่ชอบปฏิสัมพันธ์กับใคร ถึงเขาจะยึดตัวเองเป็นที่ตั้ง แต่เขาก็ยังเป็นคนมีศีลธรรมสูง" มีการให้ผู้ร่วมการทดลองในกลุ่มนี้ให้คะแนนว่า ทอมมีความคล้ายคลึงกับนักศึกษาในสาขาวิชา 9 สาขาที่พูดถึงในกลุ่มแรกแค่ไหน
กลุ่มพยากรณ์ (Prediction) มีการให้ผู้ร่วมการทดลองอ่านข้อความเกี่ยวกับลักษณะนิสัยของทอมเหมือนในกลุ่ม 2 และให้ข้อมูลดังต่อไปนี้ด้วย "นักจิตวิทยาเป็นผู้เขียนลักษณะนิสัยของทอมดังที่กล่าว ในช่วงที่ทอมอยู่ชั้น ม.6 โดยอาศัยการทดสอบนิสัย ในปัจจุบัน ทอมเป็นนักศึกษาชั้นบัณฑิตศึกษา กรุณาให้คะแนนสาขาวิชาเฉพาะทางทั้ง 9 ดังต่อไปนี้ ตามลำดับโอกาสที่ทอมจะเป็นนักศึกษาชั้นบัณฑิตศึกษาของสาขาแต่ละสาขานั้น"
การประเมินค่าความน่าจะเป็น (กลุ่ม 3) ปรากฏว่าใกล้เคียงกับการประเมินความคล้ายคลึงกัน (กลุ่ม 2) มากกว่าการประเมินอัตราพื้นฐาน (กลุ่ม 1)
ซึ่งสนับสนุนคำพยากรณ์ของนักวิจัยทั้งสองว่า  เราประเมินค่าความน่าจะเป็นอาศัยความเป็นตัวแทน (คือความคล้ายคลึงกัน) มากกว่าจะอาศัยข้อมูลเกี่ยวกับอัตราพื้นฐาน (base rate)
ยกตัวอย่างเช่น  ผู้ร่วมการทดลองกว่า 95 เปอร์เซ็นต์กล่าวว่าทอมมีโอกาสที่จะเข้าศึกษาสาขาวิทยาศาสตร์คอมพิวเตอร์  มากกว่าการศึกษาหรือมนุษยศาสตร์  
ทั้ง ๆ ที่การประเมินค่าอัตราพื้นฐานของทั้งสาขามนุษยศาสตร์/ศึกษาศาสตร์  สูงกว่าของวิทยาศาสตร์คอมพิวเตอร์
ผลงานคลาสสิกของคาฮ์นะมันและทเวอร์สกี้ > ปัญหารถแท็กซี่

ในอีกงานศึกษาหนึ่งของคาฮ์นะมันและทเวอร์สกี้  มีการให้ผู้ร่วมการทดลองแก้ปัญหาดังต่อไปนี้
รถแท็กซี่คันหนึ่งเกิดอุบัติเหตุชนแล้วหนีในเวลากลางคืน  มีบริษัทรถแท็กซี่ 2 บริษัท  คือบริษัทเขียวและบริษัทน้ำเงิน  ที่ให้บริการแท็กซี่ในเมือง
แท็กซี่ร้อยละ 85 ในเมืองมีสีเขียว  และร้อยละ 15 มีสีน้ำเงิน
พยานคนหนึ่งระบุว่ารถแท็กซี่ (ที่เกิดอุบัติเหตุ) เป็นของบริษัทน้ำเงิน
ศาลได้ทดสอบความน่าเชื่อถือของพยานภายใต้สถานการณ์เดียวกับที่เกิดขึ้นในคืนอุบัติเหตุ  แล้วสรุปว่า  พยานสามารถระบุสีแต่ละสีถูกต้องได้ร้อยละ 80 และระบุผิดร้อยละ 20
อะไรเป็นความน่าจะเป็นที่แท็กซี่ที่ก่ออุบัติเหตุเป็นสีน้ำเงิน  ไม่ใช่สีเขียว  เมื่อรู้อยู่ว่า  พยานได้ระบุรถว่าเป็นสีน้ำเงิน
ผู้ร่วมการทดลองโดยมากให้ความน่าจะเป็นว่าเกิน 50 เปอร์เซ็นต์  บางคนให้คำตอบมากกว่า 80 เปอร์เซ็นต์
คำตอบที่ถูกต้อง  โดยใช้ Bayes' theorem  จะต่ำกว่าคำตอบเหล่านี้  คือ
มีโอกาส 12% (15% คูณ 80%) ว่าพยานระบุแท็กซี่สีน้ำเงินอย่างถูกต้อง
มีโอกาส 17% (85% คูณ 20%) ว่าพยานระบุแท็กซี่สีเขียวอย่างผิด ๆ ว่าเป็นสีน้ำเงิน
ดังนั้น  จึงมีโอกาส 29% (12% บวก 17%) ที่พยานจะระบุรถว่าเป็นสีน้ำเงิน
ดังนั้น  ผลก็คือมีโอกาส 41% (12% หารโดย 29%) ว่าแท็กซี่ที่ระบุว่าเป็นสีน้ำเงินจะเป็นสีน้ำเงินจริง ๆ
มีการอ้างฮิวริสติกความเป็นตัวแทนว่าเป็นเหตุของเหตุผลวิบัติประเภทต่าง ๆ คือ  เหตุผลวิบัติของนักการพนัน (gambler's fallacy), regression fallacy (เหตุผลวิบัติเพราะการถดถอย), และ conjunction fallacy (เหตุผลวิบัติโดยประพจน์เชื่อม)
ความเอนเอียงที่เกิด > เหตุผลวิบัติโดยประพจน์เชื่อม (conjunction fallacy)

นักศึกษาปริญญาตรีกลุ่มหนึ่งได้รับคำพรรณนาถึงหญิงสมมุติชื่อลินดา  ซึ่งสมมุติให้คล้ายกับผู้เข้าร่วมกิจกรรมขบวนการเพื่อสิทธิของสตรี
แล้วก็ให้นักศึกษาประเมินความน่าจะเป็นของลินดาว่า  (ก) เป็นผู้เข้าร่วมกิจกรรมขบวนการเพื่อสิทธิของสตรี  (ข) เป็นพนักงานรับฝากถอนเงินในธนาคาร  และ (ก และ ข) เป็นพนักงานรับฝากถอนเงินในธนาคารและเป็นผู้เข้าร่วมกิจกรรมขบวนการเพื่อสิทธิของสตรี
ทฤษฎีความน่าจะเป็นกำหนดว่า  ความน่าจะเป็นที่จะเป็นทั้ง ก และ ข (คือการเชื่อมเชิงตรรกศาสตร์ของเซต 2 เซต)  ต้องน้อยกว่าหรือเท่ากับความน่าจะเป็นของ ก หรือ ข ทั้งสอง
คือ ประพจน์ที่เชื่อมกันจะไม่สามารถมีความน่าจะเป็นสูงกว่าประพจน์แต่ละตัว
แต่ว่า ผู้ร่วมการทดลองกับประเมินประพจน์เชื่อม  คือเป็นทั้ง ก และ ข  ว่ามีโอกาสสูงกว่าเป็น ข (พนักงานรับฝากถอนเงินในธนาคาร) อย่างเดียว 
งานวิจัยงานหนึ่งเสนอว่า  ความผิดพลาดจากประพจน์เชื่อมอาจจะมีอิทธิพลทางภาษาที่ละเอียดบางอย่าง  เช่นการใช้คำที่ไม่ชัดเจน  หรือว่าการเข้าใจความหมายของคำว่า "ความน่าจะเป็น" 
นักวิจัยงานนั้นเสนอว่า  ทั้งการใช้ตรรกะและการใช้ภาษาอาจมีความสัมพันธ์กับความผิดพลาด  และควรที่จะมีการศึกษาองค์ประกอบเหล่านี้เพิ่มยิ่งขึ้น
ความเอนเอียงที่เกิด > เหตุผลวิบัติโดยประพจน์เลือก (disjunction fallacy)

ในทฤษฎีความน่าจะเป็น  ประพจน์เลือกของเหตุการณ์สองเหตุการณ์  จะมีความน่าจะเป็นอย่างน้อยเท่ากับความน่าจะเป็นของเหตุการณ์แต่ละอย่าง ๆ
ยกตัวอย่างเช่น  การมีฟิสิกส์หรือชีววิทยาเป็นวิชาเอก  มีความน่าจะเป็นอย่างน้อยเท่ากับการมีฟิสิกส์เป็นวิชาเอกอย่างเดียว  ถ้าไม่มากกว่า
ในงานวิจัยหนึ่ง  ถ้าคำพรรณนาถึงนิสัยบุคคล (ข้อมูล) ดูเหมือนจะเป็นตัวแทนของผู้มีวิชาเอกเป็นฟิสิกส์ (เช่น ใช้อุปกรณ์ป้องกันกระเป๋าเสื้อ  ซึ่งเป็นอุปกรณ์นิยมของนักศึกษาในบางสาขาวิชาในยุคหนึ่ง) มากกว่าของผู้มีชีววิทยาเป็นวิชาเอก
ผู้ร่วมการทดลองจะประเมินว่า  คนนี้มีโอกาสที่จะมีฟิสิกส์เป็นวิชาเอกมากกว่ามีวิทยาศาสตร์ธรรมชาติเป็นวิชาเอก  (แต่วิทยาศาสตร์ธรรมชาติรวมเอาฟิสิกส์เข้าด้วย)  คือถ้ามีคำถามสองคำถามว่า "คนนี้มีความน่าจะเป็นที่จะมีฟิสิกส์เป็นวิชาเอกเท่าไร" และว่า "คนนี้มีความน่าจะเป็นที่จะมีวิทยาศาสตร์ธรรมชาติอย่างหนึ่งเป็นวิชาเอกเท่าไร" ความน่าจะเป็นที่ให้สำหรับคำตอบที่สองควรจะมากกว่าหรือเท่ากันกับคำตอบที่หนึ่ง  เพราะว่า คำถามที่สองเป็นคำถามความน่าจะเป็นของประพจน์เลือก  ซึ่งรวมการมีฟิสิกส์เป็นวิชาเอกเข้าด้วย
งานวิจัยปี ค.ศ. 1993 แสดงหลักฐานว่า  ฮิวริสติกนี้อาจเป็นเหตุของเหตุผลวิบัติโดยประพจน์เลือก 
คือ  นักวิจัยพบว่า  ผู้ร่วมการทดลองประเมินว่า  คนที่มีความเป็นตัวแทนของผู้มีสถิติศาสตร์เป็นวิชาเอก (เช่น  ฉลาดมาก  เข้าการแข่งขันคิดเลข) ระดับสูง  มีโอกาสที่จะมีสถิติศาสตร์เป็นวิชาเอกมากกว่ามีสังคมศาสตร์เป็นวิชาเอก (ซึ่งรวมสถิติศาสตร์เข้าไว้ด้วย) แต่จะไม่คิดว่า  คนนี้มีโอกาสที่จะมีภาษาฮีบรูเป็นวิชาเอก  สูงกว่ามีมนุษย์ศาสตร์เป็นวิชาเอก (ซึ่งรวมภาษาฮีบรูไว้ด้วย)
ดังนั้น  เมื่อบุคคลเป้าหมายมีความเป็นตัวแทนในระดับสูงกับประเภทนั้น ๆ เท่านั้น  ที่ประเภทนั้นจะรับการประเมินว่า  มีความน่าจะเป็นสูงกว่าประเภทใหญ่ที่รวมเอาประเภทนั้นเข้าไว้ด้วย
การประเมินที่ผิดผลาดเหล่านี้  ดำรงอยู่แม้ว่าผู้ร่วมการทดลองจะเสียเงินจริง ๆ เมื่อทายค่าความน่าจะเป็นผิดพลาด
ดูเพิ่ม

ฮิวริสติกในการลงความเห็นและการตัดสินใจ
ฮิวริสติกโดยความเข้าถึงได้ง่าย
เชิงอรรถและอ้างอิง > ผลงานของคาฮ์นะมันและทเวอร์สกี้

Tversky, Amos; Kahneman, Daniel (1971). "Belief in the law of small numbers". Psychological Bulletin. 76 (2): 105–110. doi:10.1037/h0031322.
Kahneman, Daniel; Tversky, Amos (1972). "Subjective probability: A judgment of representativeness" (PDF). Cognitive Psychology. 3 (3): 430–454. doi:10.1016/0010-0285(72)90016-3. คลังข้อมูลเก่าเก็บจากแหล่งเดิม (PDF)เมื่อ 2019-12-14. สืบค้นเมื่อ 2015-03-20.
Kahneman, Daniel; Tversky, Amos (1973). "On the psychology of prediction". Psychological Review. 80 (4): 237–251. doi:10.1037/h0034747.
Tversky, Amos; Kahneman, Daniel (1974). "Judgment under Uncertainty: Heuristics and Biases" (PDF). Science. 185 (4157): 1124–1131. doi:10.1126/science.185.4157.1124. คลังข้อมูลเก่าเก็บจากแหล่งเดิม (PDF)เมื่อ 2019-05-28. สืบค้นเมื่อ 2015-03-20.
Tversky, Amos; Kahneman, Daniel (1982). "Evidential Impact of Base Rates".  ใน Kahneman, Daniel; Slovic, Paul; Tversky, Amos (บ.ก.). Judgment Under Uncertainty: Heuristics and Biases. Cambridge University Press. pp. 153–163. ISBN 978-0-521-28414-1.
Tversky, Amos; Kahneman, Daniel (1983). "Extensional versus intuitive reasoning: The conjunction fallacy in probability judgment". Psychological Review. 90 (4): 293–315. doi:10.1037/0033-295X.90.4.293.
เชิงอรรถและอ้างอิง > ทั่วไป

Baron, Jonathan (2000). Thinking and Deciding (3rd ed.). Cambridge University Press. ISBN 978-0-521-65972-7.
Plous, Scott (1993). The Psychology of Judgment and Decision Making. McGraw-Hill Education. ISBN 978-0-07-050477-6.
แหล่งข้อมูลอื่น

Powerpoint presentation on the representativeness heuristic (with further links to presentations of classical experiments) เก็บถาวร 2016-03-03 ที่ เวย์แบ็กแมชชีน
สีฟ้าคือพยานเห็นรถสีน้ำเงิน  และรถก็เป็นสีน้ำเงินจริง ๆ  มีทั้งหมด 48 ช่อง สีเขียวคือพยานเห็นรถสีน้ำเงิน  แต่รถจริง ๆ เป็นสีเขียว  มีทั้งหมด 68 ช่อง ดังนั้น 48/(48+68) = 41%
วิกฤตการณ์ราชาเงินทุน

วิกฤตการณ์ราชาเงินทุน เป็นวิกฤตการณ์ที่เริ่มต้นขึ้นโดยบริษัทราชาเงินทุน ซึ่งเป็นบริษัทเงินทุนที่ใหญ่เป็นอันดับ 2 ของประเทศไทยในสมัยนั้น ในช่วงปี พ.ศ. 2521 - 2522 บริษัทราชาเงินทุนได้ปล่อยสินเชื่อให้แก่กลุ่มบริษัทของตน ทำให้เกิดหนี้เสียเป็นจำนวนมาก ธนาคารหลายแห่งต้องออกมาทวงหนี้ เศรษฐกิจทรุดตัวลงอย่างมาก จนในที่สุด กระทรวงการคลังต้องสั่งเพิกถอนใบอนุญาตของบริษัท เนื่องจากบริษัทเกิดสภาวะล้มละลาย หนี้สินมากกว่าทรัพย์สิน เมื่อวันที่ 7 สิงหาคม พ.ศ. 2522
ลำดับเหตุการณ์

พ.ศ. 2520 บริษัทราชาเงินทุนเข้าจดทะเบียนในตลาดหลักทรัพย์แห่งประเทศไทย ที่ราคา 275 บาท
15 พฤศจิกายน พ.ศ. 2521 ราคาหุ้นของบริษัทพุ่งสู่จุดสูงสุด ที่ราคา 2,470 บาท เนื่องจากมีการปล่อยกู้ให้แก่ผู้ซื้อขายหุ้น แต่ไม่กี่วันต่อมา ราคาหุ้นก็เริ่มตกลง
ต้นปี พ.ศ. 2522 ราคาหุ้นของบริษัทราชาเงินทุนเริ่มตกลงเรื่อยๆ จนมาเหลือเพียง 380 บาท
2 พฤษภาคม พ.ศ. 2522 บริษัทราชาเงินทุนถูกตลาดหลักทรัพย์แห่งประเทศไทยเพิกถอนการซื้อขาย เนื่องจากบริษัทราชาเงินทุนถูกฟ้องล้มละลาย
11 พฤษภาคม พ.ศ. 2522 ธนาคารแห่งประเทศไทยเข้าควบคุมกิจการของบริษัทราชาเงินทุน
7 สิงหาคม พ.ศ. 2522 กระทรวงการคลังเพิกถอนใบอนุญาตของบริษัท เนื่องจากบริษัทเกิดสภาวะล้มละลาย
30 ธันวาคม พ.ศ. 2524 ศาลชั้นต้น สั่งยกเลิกล้มละลาย ด้วยเหตุผล "ที่ผู้ชำระบัญชีตั้งสำรองหนี้สูญไว้นั้น ขาดหลักฐานสนับสนุน ฟังยุติไม่ได้ว่าลูกหนี้มีทรัพย์สินไม่พอกันหนี้สิน"
พ.ศ. 2526 ศาลอุทธรณ์ ตัดสินกลับคำตัดสินศาลชั้นต้นให้ราชาเงินทุนล้มละลาย
ต่อมา ศาลฎีกา ตัดสินให้ล้มละลายยืนตามศาลชั้นต้น ซึ่งนาย เสรี ทรัพย์เจริญ
เห็นว่าเป็นการตัดสินโดยผิดจากข้อเท็จจริงและข้อกฎหมาย
7 มี.ค. 2561 นายพีระ อัครวัตร รองอธิบดีรักษาการแทนอธิบดีกรมบังคับคดี ได้มีหนังสือที่ ยธ. 1501/2254 ถึงข้าพเจ้าเจ้าหนี้ผู้เป็นโจทก์ แจ้งว่าไม่มีหลักฐานทรัพย์สินและลูกหนี้ในคดีล้มละลายที่อาจมาแบ่งแก่เจ้าหนี้ตามมาตรา109แห่งพรบ.ล้มละลายทั้ง ๆ ที่จพท.ได้รวบรวมทรัพย์สินของบริษัทตามพรบ.ล้มละลายม.22(2)ทั้งหมดประมาณ 2,300 ล้านบาทตั้งแต่ศาลได้มีคำสั่งพิทักษ์ทรัพย์แล้ว
ข้าพเจ้าได้มีสำเนาบันทึกข้อความของกรมบังคับคดีว่าเอกสารทรัพย์สินและลูกหนี้มีอยู่ 370กล่องทรัพย์สินรวม 1000 ล้านขึ้นไปดังนั้นจึงร้องทุกข์ต่อ ผบ.ตร. เมื่อวันที่ 2เม.ย. 2561 เลขรับ 292
ช้องมาศ บางชะวงษ์

| ช้องมาศ บางชะวงษ์ |
| --- | --- |
ชื่อเกิด: ธนพร บางชะวงษ์
เกิด: 3 พฤศจิกายน พ.ศ. 2533 (34 ปี) กรุงเทพมหานคร ประเทศไทย
คู่สมรส: ปีติภัทร คูตระกูล (พ.ศ. 2566 - ปัจจุบัน)
บุตร: 1 คน
อาชีพ: นักแสดง
ผลงานเด่น: หลินจง – แข่งรักนักซิ่ง (พ.ศ. 2557) ธนัญญา – นางฟ้าเปื้อนฝุ่น (พ.ศ. 2559) ธาริน – สื่อสองโลก (พ.ศ. 2560) ลิลลี่ – ดั่งฟ้าสิ้นตะวัน (พ.ศ. 2566)
สังกัด: ช่อง 7HD (พ.ศ. 2557 – ปัจจุบัน)
ช้องมาศ บางชะวงษ์ (ชื่อเดิม: ธนพร; เกิด 3 พฤศจิกายน พ.ศ. 2533) ชื่อเล่น กวาง เป็นนักแสดงหญิงชาวไทย สังกัดช่อง 7HD